Document ID: 32007R0103

KOMISSION ASETUS (EY) N:o 103/2007,
annettu 2 päivänä helmikuuta 2007,
Euroopan parlamentin ja neuvoston asetuksen (EY) N:o 1592/2002 53 artiklan 4 kohdassa tarkoitetun siirtymäkauden jatkamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta 15 päivänä heinäkuuta 2002 annetun Euroopan parlamentin ja neuvoston asetuksen (EY) N:o 1592/2002 (1) ja erityisesti sen 53 artiklan 4 kohdan,
sekä katsoo seuraavaa:
(1)
Asetuksen (EY) N:o 1592/2002 53 artiklan 3 kohdassa säädetään, että Euroopan lentoturvallisuusvirasto perii maksuja todistusten myöntämisestä ja uusimisesta sekä niihin liittyvistä jatkuvista valvontatoimista. Saman asetuksen 48 artiklan 1 kohdan b alakohdan mukaan viraston myöntämien, ylläpitämien tai muuttamien todistusten hakijat ja haltijat suorittavat nämä maksut.
(2)
Asetuksen 53 artiklan 4 kohdan mukaan virastolle sen hyväksyntätehtävistä aiheutuvien kustannusten ja sen perimistä maksuista muodostuvien kokonaistulojen on oltava tasapainossa. Saman kohdan säännösten mukaan yhteisön virastolle myöntämää vuotuista rahoitusosuutta saa kuitenkin käyttää hyväksyntätehtävistä aiheutuvien kustannusten kattamiseen siirtymäkaudella, joka päättyy 31 päivänä joulukuuta 2006. Komissio voi tarvittaessa jatkaa tätä kautta yhdellä vuodella.
(3)
Komission asetus (EY) N:o 488/2005 (2), jossa määritellään suoritettavien maksujen määrät ja se, miten ne maksetaan, tuli voimaan 1 päivänä kesäkuuta 2005. Siitä lähtien virasto on perinyt maksuja hyväksyntätehtävistä. Näistä maksuista saatujen tulojen määrä ei kuitenkaan vielä riitä kattamaan virastolle hyväksyntätehtävistä aiheutuneita kustannuksia. Tämän vuoksi sen on edelleen käytettävä osa yhteisön rahoitusosuudesta näiden kustannusten kattamiseen 53 artiklan 4 kohdan asiaa koskevien säännösten mukaisesti.
(4)
Vaikka yhä suurempi määrä hyväksyntätehtävien kustannuksista saadaan katetuksi maksutuloilla - vuonna 2005 60 prosenttia ja vuonna 2006 oletettavasti 70 prosenttia - kokemus on osoittanut, että tehokkaan maksujärjestelmän perustaminen vie aikaa. Tässä vaiheessa ei olisi viisasta taata, että kustannukset ja tulot ovat tasapainossa vuonna 2007.
(5)
Jotta vältettäisiin hyväksyntätehtäviin liittyvä viraston ja tehtävien hoitoa haittaava alijäämä, on tarpeen turvautua asetuksen (EY) N:o 1592/2002 53 artiklan 4 kohdan säännöksiin ja jatkaa siirtymäkautta, jonka aikana virasto voi tarvittaessa käyttää osan yhteisön rahoitusosuudesta hyväksyntätehtävistä aiheutuvien kustannusten kattamiseen.
(6)
Tässä asetuksessa säädetyt toimenpiteet ovat asetuksen (EY) N:o 1592/2002 54 artiklalla perustetun komitean lausunnon mukaiset,
ON ANTANUT TÄMÄN ASETUKSEN:
1 artikla
Jatketaan asetuksen (EY) N:o 1592/2002 53 artiklan 4 kohdassa tarkoitettua siirtymäkautta 31 päivään joulukuuta 2007.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 2 päivänä helmikuuta 2007.

Labels: 3
8
4
15